2 Kua̱r 15
Kuäär Juda ni Ä-dhar-yaa
(
2 Kuɛ̈n 26:1-23
)
1
Kɛ run ruec Ya-rɔ-baam in rɛwdɛ ti jiɛn da̱ŋ rɛw wi̱cdɛ bärɔw, cu Ä-dhar-yaa gat Ä-mä-dhi-ya a kuäär Juda. 
2
Kä tëë kɛ run wäl bäkɛl mëë tookɛ ruec, kä cuɛ ruëc kä Jɛ-ru-tha-lɛm kɛ run ti jiɛn dhieec wi̱cdɛ rɛw. Kä cɔalkɛ man i̱ Yɛ-kɔl-yaa kä Jɛ-ru-tha-lɛm. 
3
Kä cuɛ la̱t ni cuŋ nhiam Kuɔth Nhial ce̱tnikɛ ti diaal tëë ci gua̱n ni Ä-mä-dhi-ya kɛ la̱t. 
4
Kuɛ la ɣöö /ka̱n gua̱th pali kuthni guäyni däk. Ŋot naath nikɛ mi thöpkɛ muc, kä waŋkɛ wal thi̱n. 
5
Kä cu Kuoth Nhial kuäär moc kɛ jɔk gupä amäni mëë cɛ li̱w, kä cuɛ cieŋ guäthdɛ kä rɔa. Kä cu gat kua̱r ni Yo-tham wec ruac. 
6
Kä cua duɔth lätni Ä-dhar-yaa kɛnɛ lät diaal tin cɛ la̱t gɔ̱a̱r rɛy buɔk kuɛ̈ɛ̈ni kua̱ri Juda. 
7
Kä cuɛ li̱w, kä cua jɛ kony kɛɛl kɛ gua̱ni därwec Dee-bid. Kä cu gatdɛ ni Yo-tham ruëc kɛ gua̱a̱thdɛ.
Kuäär I-thɛ-rɛl ni Dhɛ-kar-yaa
8
Kɛ run ruëc Ä-dhar-yaa kuäär Juda ti jiɛn diɔ̱k wi̱cdɛ bädäk, cu Dhɛ-kar-yaa gat Ya-rɔ-baam in rɛwdɛ a kuäär I-thɛ-rɛl kä Tha-mɛ-ria kɛ päth bäkɛl. 
9
Kä cuɛ la̱t ni jiäk nhiam Kuɔth Nhial ce̱tkɛ mëë ci gua̱n ɛ la̱t. /Kenɛ duer Ya-rɔ-baam gat Nɛ-bat päl, mëë jak I-thɛ-rɛl kä dui̱r. 
10
Kä cu Cɛ̈-lum gat Ya-bec ɛ ca̱p mi jiäk, kä cuɛ jɛ mak nhiam nath, kä cuɛ jɛ näk, kä cuɛ ruec kɛ gua̱a̱thdɛ. 
11
Kä cua duɔth lätni Dhɛ-kar-yaa gɔ̱a̱r rɛy buɔk kuɛ̈ɛ̈ni kua̱ri I-thɛ-rɛl. 
12
(Nɔmɔ ɛ ruac Kuɔth Nhial mëë cɛ la̱t Yeɣu i̱, “Bi gaatku ruec kä I-thɛ-rɛl amäni ri̱c in ŋuaandiɛn.” Ɛ jɛn ci copɛ.)
Kuäär I-thɛ-rɛl ni Cɛ̈-lum
13
Cu Cɛ̈-lum gat Ya-bec kuäär tok kɛ run ruec Ä-dhar-yaa kuäär Juda ti jiɛn da̱ŋ diɔ̱k wi̱cdɛ bäŋuan, kä cuɛ ruec kä Tha-mɛ-ria kɛ pay kɛl. 
14
Kä cu Mɛ-nɛ̈-ɣem gat Gadi jiɛn nikä Ti̱r-dha bëë kä Tha-mɛ-ria, kä cuɛ Cɛ̈-lum gat Ya-bec ma̱k kä Tha-mɛ-ria kä cuɛ jɛ näk, kä cuɛ ruëc kɛ gua̱a̱thdɛ. 
15
Kä cua duɔth lätni Cɛ̈-lum kɛnɛ ca̱p ëë cɛ cäp gɔ̱a̱r rɛy buɔk kuɛ̈ɛ̈ni kua̱ri I-thɛ-rɛl. 
16
Ɛn guäth ɛmɔ cu Mɛ-nɛ̈-ɣem Tip-thɛ̈ däk kɛnɛ tin diaal tin te thi̱n a känɛ ni kä Ti̱r-dha a wä, kɛ ɣöö /ken kɛnɛ lëp jɛ. Kɛ kui̱c ɛmɔ cuɛ jɛ däk kä cuɛ män tin ruët jia̱a̱ckiɛn rɛt kä piny.
Kuäär I-thɛ-rɛl ni Mɛ-nɛ̈-ɣem
17
Kɛ run ruec Ä-dhar-yaa kuäär Juda ti jiɛn diɔ̱k wi̱cdɛ bäŋuan, cu Mɛ-nɛ̈-ɣem gat Gadi a kuäär kä I-thɛ-rɛl. Kä cuɛ ruec kä Tha-mɛ-ria kɛ run wäl. 
18
Kä cuɛ la̱t ni jiäk waaŋ Kuɔth Nhial. Cuɛ guɔ̱ɔ̱r ni dueer Ya-rɔ-baam gat Nɛ-bat diaal, mëë jak I-thɛ-rɛl kä dui̱r. 
19
Kä cu kuäär Thi-ri-ya ni Pul wec ben ma̱k. Kä cu Mɛ-nɛ̈-ɣem ɛ ka̱m ki̱luni cikä min bo̱r ti kur bärɔw wi̱cdɛ jiɛn ŋuaan kɛ ɣöö bɛ jɛ luäk kä bɛ kuäärɛ jak kä bum. 
20
Kä cu Mɛ-nɛ̈-ɣem yio̱w tɔ̱tɔ̱ ka̱n kä ji̱ I-thɛ-rɛl tin ria̱ŋ ria̱a̱ŋ, te ramɔ kɛ yio̱w ti jiɛn dhieec kɛ ɣöö bɛ kɛ ka̱m kuäär Thi-ri-ya. Kä cu kuäär Thi-ri-ya loc jɔk /kenɛ wec ciɛŋ. 
21
Kä cua duɔth lätni Mɛ-nɛ̈-ɣem diaal gɔ̱a̱r rɛy buɔk kuɛ̈ɛ̈ni kua̱ri I-thɛ-rɛl. 
22
Kä cuɛ li̱w, kä cu gatdɛ ni Pe-ka-yaa ruëc kɛ gua̱a̱thdɛ.
Kuäär I-thɛ-rɛl ni Pe-ka-yaa
23
Kɛ run ruëc Ä-dhar-yaa kuäär Juda ti jiɛn dhieec. Cu Pe-ka-yaa gat Mɛ-nɛ̈-ɣem a kuäär I-thɛ-rɛl kä Tha-mɛ-ria, kä cuɛ ruëc kɛ run rɛw. 
24
Kä cuɛ la̱t ni jiäk waaŋ Kuɔth Nhial. Cuɛ guɔ̱ɔ̱r ni dueer Ya-rɔ-baam gat Nɛ-bat diaal tëë jakɛ I-thɛ-rɛl kä dui̱r. 
25
Kä cu raan kɔarɛ ni Peka gat Rɛ-mɛ̈l-yaa jɛ ca̱p mi jiääk kɛnɛ ji̱ Gil-yad ti jiɛn dhieec, kä cuɛ jɛ näk duëël kua̱r rɛci. Kä cuɛ ruëc kɛ gua̱a̱thdɛ. 
26
Kä cua duɔth lätni Pe-ka-yaa diaal gɔ̱a̱r rɛy buɔk kuɛ̈ɛ̈ni kua̱ri I-thɛ-rɛl.
Kuäär I-thɛ-rɛl ni Peka
27
Kɛ run ruec Ä-dhar-yaa kuäär Juda ti jiɛn dhieec wi̱cdɛ rɛw, cu Peka gat Rɛ-mɛ̈l-yaa a kuäär I-thɛ-rɛl kä Tha-mɛ-ria. Kä cuɛ ruec kɛ run te jiɛn da̱ŋ rɛw. 
28
Kä cuɛ la̱t ni jiäk waaŋ Kuɔth Nhial. Cuɛ guɔ̱ɔ̱r ni dueer Ya-rɔ-baam gat Nɛ-bat diaal tëë jakɛ I-thɛ-rɛl kä dui̱r.
29
Kɛ ni̱n kua̱r. I-thɛ-rɛl ni peka cu Tig-lath-pi-lɛ-thɛr kuäär Thi-ri-ya I-yon, A-bel-beth-mä-kaa, Ya-no-a, Kɛ-dɛc, Ɣa-dhor, Gil-yad, kɛ Gɛ̈-lɛ-li, wi̱i̱ Nap-ta-li diaal ka̱n. Kä cuɛ naath naŋ kä Thi-ri-ya ala pɛ̈ɛ̈c. 
30
Kä cu Ɣo-ce-ya gat Elaa Peka gat Rɛ-mɛ̈l-yaa ca̱p mi jiääk, cuɛ jɛ näk kä cuɛ ruec kɛ gua̱a̱thdɛ, kɛ run ruec Yo-tham gat U-dhi-yaa ti jiɛn da̱ŋ rɛw. 
31
Kä cua duɔth lätni Peka diaal gɔ̱a̱r rɛy buɔk kuɛ̈ɛ̈ni kua̱ri I-thɛ-rɛl.
Kuäär Juda ni Yo-tham
(
2 Kuɛ̈n 27:1-9
)
32
Kɛ rɛw runi ruëc Peka gat Rɛ-mɛ̈l-yaa kuäär I-thɛ-rɛl, cu Yo-tham gat U-dhi-yaa kuäär Juda ruec tok. 
33
Mëë tookɛ ruec tëë kɛ run ti jiɛn da̱ŋ rɛw wi̱cdɛ dhieec. Kä cuɛ ruëc kä kɛ run wäl bäkɛl Jɛ-ru-tha-lɛm. Kä cɔalkɛ mani Yɛ-ru-ca nya Dha-dok. 
34
Kä cuɛ la̱t ni cuŋ nhiam Kuɔth Nhial, ce̱tnikɛ tëë diaal tëë ci gua̱n ni Ö-dhi-ya kɛ la̱t. 
35
Cuɛ ku la ɣöö /ka̱n gua̱th pali kuthni guäyni woc. Cu naath ŋot thöpkɛ muc kä waŋkɛ wal wuɔ̱thni yi̱knikiɛn. Kä cuɛ thi̱i̱k thuɔk luaak Kuɔth Nhial la̱t. 
36
Kä cua duɔth lätni Yo-tham diaal gɔ̱a̱r rɛy buɔk kuɛ̈ɛ̈ni kua̱ri Juda. 
37
Kɛ ni̱n tɔ̱tɔ̱ cu Kuoth Nhial ɛ tok kɛ mi jäkɛ Rɛ-dhin kuäär Ä-ram kɛnɛ Peka gat Rɛ-mɛ̈l-yaa kä Juda kɛ ko̱r. 
38
Kä cu Yo-tham li̱w, kä cua jɛ kony kɛɛl kɛnɛ gua̱ni därwec gua̱n ni Dee-bid. Kä cu gatdɛ ni A-ɣadh ruëc kɛ gua̱a̱thdɛ.
